Tutkija Hanna Smithin mukaan parin viime viikon sotatoimet tekivät Ukrainalle selväksi, että se ei selviä sotimalla. Ukraina joutui suostumaan vaatimuksiin autonomiasta ja venäjän kielen oikeuksista.

Aleksanteri-instituutin tutkija Hanna Smith pitää tulitaukoa Ukrainan kriisin käännekohtana. Sotatoimien jatkuminen olisi Smithin mukaan saattanut johtaa todella pitkäaikaiseen isoon sotaan.

Smith ei usko, että Venäjän tukemat separatistit jäisivät tulitaukosopimuksen mukaisesti nyt hallussaan pitämilleen alueille. Smithin mukaan on kysymys kokonaisuudessaan hieman isommasta Donbassin alueesta, jolle Venäjä haluaa hyvin vahvan autonomian pitääkseen kontrollin Ukrainaan.

Smithin mukaan Venäjä on tulitaukosopimuksessa saavuttanut tavoitteensa.

– Näyttää siltä, että hyvin pitkälle Venäjä on antanut Porošenkolle sellaisen tilanteen, että joko allekirjoitat tai itket ja allekirjoitat. Pitkälle näyttää siltä, että ne vaatimukset joita Venäjällä on ollut alunperinkin, on nyt ikäänkuin sovittu, sanoo Smith.

Smith arvioi, että tulitauko on tällä hetkellä hyvin hataralla pohjalla eikä tule pitämään, jos joukot jäävät nykyisille paikoilleen.

Smith uskoo Venäjän ensisijaisen suunnitelman olevan, että Donbassin alueesta tulee Ukrainan osana oleva itsehallinnollinen alue, josta vastuu on Ukrainalla. Suunnitelma kaksi olisi ollut jäätyvä konflikti, jossa vastuu olisi Venäjällä, mutta se ei ole kertaakaan ollut se, mitä Moskova ja Venäjä olisivat halunneet, sanoo Smith.